b'\n_START_ARTICLE_\nComuna Gher\xc4\x83seni, Buz\xc4\x83u\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen zona de c\xc3\xa2mpie, la sud de Buz\xc4\x83u, re\xc8\x99edin\xc8\x9ba de jude\xc8\x9b, \xc8\x99i este str\xc4\x83b\xc4\x83tut\xc4\x83 de \xc8\x99oseaua DN2C, care leag\xc4\x83 acest ora\xc8\x99 de Slobozia.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Gher\xc4\x83seni se ridic\xc4\x83 la 3.456 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 3.781\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (95,54%), cu o minoritate de romi (1,71%). Pentru 2,69% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (97,11%). Pentru 2,69% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nPrimul sat al comunei purta denumirea de Cremenea; al\xc4\x83turi de el s-au stabilit pe la 1812 locuitori veni\xc8\x9bi de pe mo\xc8\x99ia Rotunda-Br\xc4\x83deanu, form\xc3\xa2nd satul denumit ini\xc8\x9bial Rotunzeni \xc8\x99i rebotezat Gher\xc4\x83seni dup\xc4\x83 ce mo\xc8\x99ia pe care se afla a fost cump\xc4\x83rat\xc4\x83 de Ioan Emanuel Gherase. Dup\xc4\x83 aceea, a luat fiin\xc8\x9b\xc4\x83 \xc8\x99i satul Sudi\xc8\x9bi, populat cu imigran\xc8\x9bi din Transilvania, scuti\xc8\x9bi de d\xc4\x83ri. La sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa C\xc3\xa2mpul a jude\xc8\x9bului Buz\xc4\x83u era format\xc4\x83 din satele B\xc4\x83laia, Cremenea, Gher\xc4\x83seni \xc8\x99i Sudi\xc8\x9bi, cu o popula\xc8\x9bie de 2220 de locuitori, ce tr\xc4\x83iau \xc3\xaen 426 de case. \xc3\x8en comun\xc4\x83 func\xc8\x9bionau o st\xc3\xa2n\xc4\x83, o moar\xc4\x83 cu aburi, o \xc8\x99coal\xc4\x83 cu 106 elevi (din care 4 fete) \xc8\x99i o biseric\xc4\x83 zidit\xc4\x83 \xc3\xaen 1840 de Ioan Emanuel Gherase. \xc3\x8en 1925, comuna este consemnat\xc4\x83 \xc3\xaen plasa Glodeanurile din acela\xc8\x99i jude\xc8\x9b, av\xc3\xa2nd \xc3\xaen componen\xc8\x9b\xc4\x83 satele Cremenea, Gher\xc4\x83seni \xc8\x99i Sudi\xc8\x9bi, \xc8\x99i c\xc4\x83tunele B\xc4\x83laia \xc8\x99i Brebeanca, cu o popula\xc8\x9bie total\xc4\x83 de 2789 de locuitori. \xc3\x8en 1931, c\xc4\x83tunul B\xc4\x83laia a c\xc4\x83p\xc4\x83tat numele de Andrei B\xc4\x83rbulescu. C\xc4\x83tunele Andrei B\xc4\x83rbulescu \xc8\x99i Brebeanca au fost \xc3\xaen timp integrate \xc3\xaen satul Gher\xc4\x83seni._NEWLINE_\xc3\x8en 1950, comuna a fost arondat\xc4\x83 raionului Buz\xc4\x83u din regiunea Buz\xc4\x83u \xc8\x99i apoi (dup\xc4\x83 1952) din regiunea Ploie\xc8\x99ti. \xc3\x8en 1968, comuna a revenit la jude\xc8\x9bul Buz\xc4\x83u, re\xc3\xaenfiin\xc8\x9bat, cu aceast\xc4\x83 ocazie satul Cremenea fiind desfiin\xc8\x9bat \xc8\x99i inclus \xc3\xaen satul Gher\xc4\x83seni.\n_START_SECTION_\nMonumente istorice\n_START_PARAGRAPH_\nPatru obiective din comuna Gher\xc4\x83seni sunt incluse pe lista monumentelor istorice din jude\xc8\x9bul Buz\xc4\x83u ca monumente istorice de interes local. Toate sunt situri arheologice, trei la Gher\xc4\x83seni \xc8\x99i unul la Sudi\xc8\x9bi. Astfel, la movila Cremenea de l\xc3\xa2ng\xc4\x83 Gher\xc4\x83seni (\xc3\xaen zona fostului sat Cremenea), pe malul drept al C\xc4\x83lm\xc4\x83\xc8\x9buiului, s-au descoperit o a\xc8\x99ezare de tip tell apar\xc8\x9bin\xc3\xa2nd culturii Gumelni\xc8\x9ba din eneolitic (mileniul al IV-lea \xc3\xae.e.n.), o necropol\xc4\x83 din secolele al II-lea\xe2\x80\x93al IV-lea e.n. \xc8\x99i o alt\xc4\x83 necropol\xc4\x83 medieval\xc4\x83 din secolele al XV-lea\xe2\x80\x93al XVII-lea. La \xe2\x80\x9eLacul Fr\xc3\xa2ncului\xe2\x80\x9d, pe acela\xc8\x99i mal al r\xc3\xa2ului, s-au g\xc4\x83sit cinci necropole din perioade diferite: una din eneolitic (mileniul al V-lea \xc3\xae.e.n.), perioada Halstatt (secolul al XII-lea\xe2\x80\x93al V-lea \xc3\xae.e.n.), cultura Cerneahov (secolele al II-lea\xe2\x80\x93al IV-lea e.n.), epoca migra\xc8\x9biilor (secolul al V-lea e.n.) \xc8\x99i epoca medieval\xc4\x83 (secolul al XV-lea\xe2\x80\x93al XVII-lea). Un al treilea sit se afl\xc4\x83 \xc3\xaen col\xc8\x9bul de nord al fostului sat Cremenea, \xc8\x99i cuprinde o alt\xc4\x83 a\xc8\x99ezare de tip tell din cultura Gumelni\xc8\x9ba (mileniul al IV-lea \xc3\xae.e.n.), o a\xc8\x99ezare apar\xc8\x9bin\xc3\xa2nd culturii Monteoru (Epoca Bronzului, mileniile al III-lea\xe2\x80\x93al II-lea \xc3\xae.e.n.) \xc8\x99i o necropol\xc4\x83 medieval\xc4\x83 din secolele al XV-lea\xe2\x80\x93 al XVII-lea._NEWLINE_Situl de la Sudi\xc8\x9bi, aflat \xc3\xaen zona \xe2\x80\x9ela crucea lui \xc8\x98tefan\xe2\x80\x9d, la hotarul \xc3\xaentre Sudi\xc8\x9bi \xc8\x99i B\xc4\x83lai, cuprinde o a\xc8\x99ezare din cultura ceramicii liniare, din neoliticul timpuriu, una din neoliticul mijlociu (cultura Boian, mileniul al V-lea \xc3\xae.e.n.), apoi una din cultura Gumelni\xc8\x9ba (eneolitic, mileniul al IV-lea \xc3\xae.e.n.), epoca migra\xc8\x9biilor (secolele al III-lea\xe2\x80\x93 al IV-lea e.n.), o necropol\xc4\x83 din secolele al VIII-lea\xe2\x80\x93al IX-lea \xc8\x99i o a\xc8\x99ezare a culturii medievale timpurii Dridu (secolele al IX-lea\xe2\x80\x93al XI-lea).'